Document ID: 32015D0772

Reference:
14.5.2015
HU
Az Európai Unió Hivatalos Lapja
L 121/12
A TANÁCS (EU) 2015/772 HATÁROZATA
(2015. május 11.)
a Foglalkoztatási Bizottság létrehozásáról és a 2000/98/EK határozat hatályon kívül helyezéséről
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 150. cikkére,
tekintettel az Európai Parlament véleményére,
mivel:
(1)
A Szerződés 5. cikke kimondja, hogy az Unió intézkedéseket hoz a tagállamok foglalkoztatáspolitikáinak összehangolása céljából, mégpedig összehangolt foglalkoztatási stratégia kidolgozásával hatékonyságuk javítása érdekében.
(2)
A Szerződés Harmadik részének IX. címe megállapítja azokat az eljárásokat, amelyek keretében a tagállamok és az Unió összehangolt stratégia kidolgozására törekednek a foglalkoztatás, és különösen a szakképzett, képzett és alkalmazkodásra képes munkaerő, valamint a gazdasági változásokra reagálni képes munkaerőpiacok fejlesztése terén.
(3)
Feladatainak ellátása során, amelyek közé többek között a Tanács és a Bizottság tevékenységének tanácsadói és egyéb támogatása tartozik, a Foglalkoztatási Bizottságnak (a továbbiakban: a bizottság) hozzá kell járulnia az európai foglalkoztatási stratégiának, a makrogazdaság-politikai koordinációnak és a gazdasági reform folyamatának a következetes, egymást kölcsönösen támogató megvalósításához.
(4)
A bizottságnak szorosan együtt kell működnie a szociális partnerekkel, különösen a 2003/174/EK tanácsi határozattal (1) létrehozott Növekedési és Foglalkoztatási Háromoldalú Szociális Csúcstalálkozón magukat képviseltető szociális partnerekkel.
(5)
Az Európai Tanács a 2013. június 27-i és 28-i ülésén elfogadott következtetéseiben kinyilvánította, hogy meg kell erősíteni a gazdasági és monetáris unió szociális dimenzióját. Első lépésként fontos hatékonyabban nyomon követni és figyelembe venni a gazdasági és monetáris unión belüli szociális és munkaerő-piaci helyzetet, nevezetesen a megfelelő szociális és foglalkoztatási mutatók alkalmazásával az európai szemeszter keretében. Fontos továbbá a foglalkoztatási és a szociálpolitika jobb koordinálásáról is gondoskodni, a tagállami hatáskörök teljes körű tiszteletben tartása mellett.
(6)
Az Európai Tanács 2013. október 24-i és 25-i ülésén elfogadott következtetéseiben kinyilvánította, hogy a meglévő eljárásokkal összhangban, a nemzeti hatáskörök maradéktalan tiszteletben tartása mellett tovább fogják fejleszteni a gazdaság-, a foglalkoztatás- és a szociálpolitikákat. Az Európai Tanács véleménye szerint ehhez további munkát kell végezni a különböző tanácsi formációk közötti együttműködés megerősítése érdekében, hogy a közös célkitűzésekkel összhangban biztosítani lehessen az említett politikák közötti összhangot.
(7)
Célszerű, hogy ez a határozat tükrözze az európai szemeszter fejlődését és a bizottság által ebben a folyamatban játszott szerepet. Így különösen az 1466/97/EK tanácsi rendelet (2) kimondja, hogy az európai szemeszter keretében adott esetben konzultálni kell a Gazdasági és Pénzügyi Bizottsággal, a Gazdaságpolitikai Bizottsággal, a Foglalkoztatási Bizottsággal és a szociális védelemmel foglalkozó bizottsággal. Az 1176/2011/EU európai parlamenti és tanácsi rendelet (3) kimondja továbbá, hogy a részletes felülvizsgálatnak figyelembe kell vennie adott esetben a tagállamoknak címzett tanácsi ajánlásokat vagy felkéréseket. Emellett kimondja azt is, hogy a túlzott egyensúlyhiány esetén követendő eljárásnak alávetett tagállamnak olyan kiigazító intézkedési tervet kell készítenie, amely figyelembe veszi a szakpolitikai intézkedések gazdasági és társadalmi hatásait és összhangban áll az átfogó gazdaságpolitikai és foglalkoztatási iránymutatásokkal.
(8)
Helyénvaló, hogy a bizottság, valamint a gazdaság- és szociálpolitika koordinálásával foglalkozó uniós szervek – különösen a Gazdasági és Pénzügyi Bizottság, a Gazdaságpolitikai Bizottság és a szociális védelemmel foglalkozó bizottság – szorosabb együttműködést folytassanak. Adott esetben, és amennyiben erről az érintett bizottságok megállapodnak, a bizottságnak a szociális védelemmel foglalkozó bizottsággal, a Gazdasági és Pénzügyi Bizottsággal, valamint a Gazdaságpolitikai Bizottsággal folytatott együttműködése kiterjedhet együttes ülések szervezésére is, különösen az egyes bizottságok által az európai szemeszter keretében játszott szerep összefüggésében.
(9)
Annak érdekében, hogy eredményesen teljesíthesse a Szerződés szerinti megbízatását, és hogy – különösen az európai szemeszter keretében – biztosított legyen a szükséges rugalmasság a bizottság tevékenységeinek menetrendjéhez való igazodás érdekében, a hatékonyság és a folytonosság biztosítása céljából a bizottság működésével kapcsolatos irányítási rendelkezéseket felül kell vizsgálni.
(10)
A 2000/98/EK tanácsi határozatot (4) hatályon kívül helyezni,
ELFOGADTA EZT A HATÁROZATOT:
1. cikk
A bizottság létrehozása
A Tanács - a Szerződéssel teljes összhangban, az uniós intézmények és szervek hatáskörének megfelelő figyelembevétele mellett - létrehozza a tanácsadói jogkörrel rendelkező Foglalkoztatási Bizottságot (a bizottság) annak érdekében, hogy elősegítse a tagállamok közötti koordinációt a foglalkoztatási és munkaerő-piaci politikák területén.
2. cikk
Feladatok
(1)   A bizottság feladatai:
a)
figyelemmel kíséri a foglalkoztatási helyzetet és a foglalkoztatáspolitikákat a tagállamokban és az Unióban;
b)
a Szerződés 240. cikkének sérelme nélkül a Tanács vagy a Bizottság kérésére vagy saját kezdeményezésére véleményeket dolgoz ki; és hozzájárul a Szerződés 148. cikkében említett tanácsi eljárások előkészítéséhez.
(2)   Az (1) bekezdés alkalmazásában a bizottság köteles különösen arra törekedni, hogy:
a)
támogassa a magas szintű foglalkoztatás célkitűzésének a figyelembevételét az uniós politikák és tevékenységek megfogalmazása és végrehajtása során;
b)
hozzájáruljon az átfogó gazdaságpolitikai iránymutatások elfogadásához vezető eljáráshoz a foglalkoztatási iránymutatások és az említett iránymutatások közötti összhang megteremtése érdekében, valamint hozzájáruljon az európai foglalkoztatási stratégia, a makrogazdasági politikai koordináció és a gazdasági reform folyamata közötti szinergia létrejöttéhez, egymást kölcsönösen segítő módon;
c)
aktívan részt vegyen az uniós szintű makrogazdasági párbeszédben;
d)
a megbízatása körébe tartozó területen hozzájáruljon az európai szemeszter minden aspektusához és jelentést tegyen azokról a Tanácsnak;
e)
elősegítse az információk és a tapasztalatok cseréjét a tagállamok között, valamint a tagállamok és a Bizottság között.
(3)   A bizottságnak minden évben munkaprogramot kell elfogadnia, amelynek figyelembe kell vennie a Tanács és a Bizottság szakpolitikai prioritásait. A munkaprogramot meg kell küldeni a Tanács részére.
(4)   A bizottság szükség esetén külső szakértők segítségét is igénybe veheti.
3. cikk
Tagság
(1)   Minden egyes tagállam és a Bizottság két-két tagot neveznek ki a bizottságba. Mindegyikük két-két póttagot is kinevezhet.
(2)   A bizottság tagjait és a póttagokat a tagállamokban a foglalkoztatás- és a munkaerő-piaci politikák területén kiemelkedő szakértelemmel rendelkező magas rangú tisztviselők és szakértők köréből kell kiválasztani.
(3)   A tagállamok és a Bizottság minden megtesznek annak érdekében, hogy biztosítsák a bizottság összetételében a nemek egyensúlyát.
4. cikk
Működés
(1)   A bizottság a tagállamok képviselői közül elnököt választ, akinek megbízatása két évre szól. Az elnök hivatali ideje egy alkalommal, további kétéves időtartamra megújítható. A bizottság – munkája eredményességének és folytonosságának biztosítása érdekében – határozhat úgy, hogy kellően indokolt esetekben legfeljebb nyolc hónappal meghosszabbítja az elnök hivatali idejét. Az elnök hivatali ideje legfeljebb négy év nyolc hónap lehet.
(2)   Az elnök munkáját négy alelnök segíti, akik közül kettőt a bizottság saját tagjai közül választ meg kétéves időtartamra, amely egy alkalommal megújítható. A harmadik alelnök a Tanács elnökségét betöltő tagállam képviselője. A negyedik alelnök a soron következő elnökséget betöltő tagállam képviselője.
(3)   Az elnöknek az őt helyettesítő póttagra kell ruháznia a szavazati jogát.
(4)   A bizottság üléseit az elnök hívja össze saját kezdeményezésére vagy a bizottsági tagok többségének a kérelmére.
(5)   A bizottságnak el kell fogadnia saját eljárási szabályzatát.
(6)   A költségeket a hatályos igazgatási szabályok szerint kell megtéríteni.
(7)   A Bizottság a bizottság működéséhez szükséges megfelelő segítséget nyújt az elemzés és a szervezés terén. A Bizottság személyi állománya tagjainak egyikét ki kell jelölnie a bizottság titkárává. A titkárnak és az őt segítő személyzetnek a bizottság utasításai alapján kell segítenie a bizottságot feladatai ellátásában. A titkárnak az ülések megtartásával kapcsolatban együtt kell működnie a Tanács Főtitkárságával.
(8)   A bizottság adott esetben együttműködhet más érintett, szociál- és gazdaságpolitikai kérdésekkel foglalkozó szervekkel és bizottságokkal, mint például a szociális védelemmel foglalkozó bizottsággal, a Gazdasági és Pénzügyi Bizottsággal, a Gazdaságpolitikai Bizottsággal, az Oktatási Bizottsággal és az állami foglalkoztatási szolgálatok európai hálózatának irányító testületével.
5. cikk
Munkacsoportok
(1)   A bizottság a póttagjaira bízhatja egyes konkrét kérdések tanulmányozását, vagy e célra munkacsoportokat hozhat létre. Az ilyen munkacsoportok elnöki tisztségét a bizottság alelnöke, egyik tagja vagy póttagja, a Bizottság egyik tisztviselője vagy a munkacsoportnak a bizottság által kinevezett egyik tagja látja el.
(2)   A Bizottság biztosítja a munkacsoportok működéséhez szükséges megfelelő elemzési és szervezési támogatást.
(3)   A munkacsoportok szakértőket kérhetnek fel munkájuk segítésére.
(4)   A bizottság ugyancsak létrehozhat más bizottságokkal vagy szervekkel közös munkacsoportokat, amelyeknek a működésére vonatkozó irányítási szabályokról együttesen kell dönteni.
6. cikk
Konzultáció a szociális partnerekkel
Megbízatásának teljesítése során a bizottságnak konzultálnia kell a szociális partnerekkel. Ezzel összefüggésben fel kell vennie a kapcsolatot a Növekedési és Foglalkoztatási Háromoldalú Szociális Csúcstalálkozón magukat képviseltető szociális partnerekkel.
7. cikk
Átmeneti rendelkezések
A 2000/98/EK határozat 4. cikkének megfelelően választott tagok hivatali ideje annak az e határozat 3. cikkének megfelelően meghatározott végéig tart. A hivatali idő kezdetének azt a napot kell tekinteni, amelyen a választásra a 2000/98/EK határozat 3. cikkének megfelelően sor került.
8. cikk
Hatályon kívül helyezés
A 2000/98/EK határozat a bizottság által az e határozat hatálybalépését követően tartott első ülés napjától hatályát veszti. Az említett ülést legkésőbb az e határozat elfogadását követő négy hónapon belül meg kell tartani.
9. cikk
Hatálybalépés
Ez a határozat az Európai Unió Hivatalos Lapjában való kihirdetését követő napon lép hatályba.
Kelt Brüsszelben, 2015. május 11-én.
a Tanács részéről
az elnök
J. DŪKLAVS
(1)  A Tanács 2003/174/EK határozata (2003. március 6.) a Növekedési és Foglalkoztatási Háromoldalú Szociális Csúcstalálkozó létrehozásáról (HL L 70., 2003.3.14., 31. o.).
(2)  A Tanács 1466/97/EK rendelete (1997. július 7.) a költségvetési egyenleg felügyeletének megerősítéséről és a gazdaságpolitikák felügyeletéről és összehangolásáról (HL L 209., 1997.8.2., 1. o.).
(3)  Az Európai Parlament és a Tanács 1176/2011/EU rendelete (2011. november 16.) a makrogazdasági egyensúlyhiányok megelőzéséréről és kiigazításáról (HL L 306., 2011.11.23., 25. o.).
(4)  A Tanács 2000/98/EK határozata (2000. január 24.) a foglalkoztatási Bizottság létrehozásáról (HL L 29., 2000.2.4., 21. o.).

Summary:
Foglalkoztatási Bizottság
Foglalkoztatási Bizottság
A Foglalkoztatási Bizottság tanácsot ad az Európai Bizottságnak és az Európai Unió Tanácsának az Európai Unió országai közötti, a foglalkoztatási és munkaerő-piaci politikák területén való koordináció elősegítését illetően.
JOGI AKTUS
            
A Tanács (EU) 2015/772 határozata (2015. május 11.) a Foglalkoztatási Bizottság létrehozásáról és a 2000/98/EK határozat hatályon kívül helyezéséről
ÖSSZEFOGLALÓ
            
A Foglalkoztatási Bizottság tanácsot ad az Európai Bizottságnak és az Európai Unió Tanácsának az Európai Unió országai közötti, a foglalkoztatási és munkaerő-piaci politikák területén való koordináció elősegítését illetően.
MI A HATÁROZAT CÉLJA?
              
Meghatározza a Foglalkoztatási Bizottság feladatait, melyeknek hozzá kell járulniuk az átfogó gazdaságpolitikai iránymutatások elfogadásához vezető eljáráshoz a foglalkoztatási iránymutatások és az említett iránymutatások közötti összhang megteremtése érdekében.
A bizottságnak emellett hozzá kell járulnia az európai foglalkoztatási stratégia, a makrogazdasági politikai koordináció és a gazdasági reform folyamata közötti szinergia létrejöttéhez, egymást kölcsönösen segítő módon.
A határozat továbbá rögzíti a bizottság működésére és munkacsoportjaira vonatkozó szabályokat is.
FŐBB PONTOK
              
A bizottság feladatai a következők:
figyelemmel kíséri a foglalkoztatási helyzetet és a foglalkoztatáspolitikákat az EU országaiban;
hozzájárul a Tanács azon iránymutatások megfogalmazására irányuló eljárásainak előkészítéséhez, melyeket az EU-s országoknak figyelembe kell venniük foglalkoztatáspolitikáikban;
véleményeket dolgoz ki a Tanács vagy a Bizottság kérésére vagy saját kezdeményezésére.
Ezen feladatok végrehajtásakor a bizottságnak szem előtt kell tartania a magas szintű foglalkoztatás célkitűzésének figyelembevételét az uniós politikák megfogalmazása során. Törekednie kell továbbá, hogy:
a megbízatása körébe tartozó területen hozzájáruljon az európai szemeszter minden aspektusához és jelentést tegyen azokról a Tanácsnak;
biztosítsa az információk és a tapasztalatok cseréjét az EU-s országok és a Bizottság között.
A bizottság minden évben munkaprogramot fogad el, melyet megküld a Bizottság részére.
Minden egyes EU-ország és a Bizottság két-két tagot neveznek ki a bizottságba. Ezeket a tagokat a foglalkoztatás- és a munkaerő-piaci politikák területén kiemelkedő szakértelemmel rendelkező személyek közül választják ki. A tagok választanak egy elnököt és négy alelnököt.
A Bizottság a bizottság működéséhez megfelelő segítséget nyújt az elemzés és a szervezés terén, személyi állománya tagjainak egyikét pedig kijelöli a bizottság titkárává.
Mandátuma teljesítése során a bizottságnak kötelessége konzultálni az igazgatási és foglalkoztatásügyi partnerekkel. Ezzel összefüggésben fel kell vennie a kapcsolatot a Növekedési és Foglalkoztatási Háromoldalú Szociális Csúcstalálkozón magukat képviseltető szociális partnerekkel.
A bizottság szoros együttműködést folytat a szociális védelemmel foglalkozó bizottsággal, a Gazdasági és Pénzügyi Bizottsággal, valamint a Gazdaságpolitikai Bizottsággal. Ez az együttműködése kiterjedhet az európai szemeszter keretében sorra kerülő együttes ülések szervezésére is.
MIKORTÓL HATÁLYOS A HATÁROZAT?
              
2015. május 15.
HÁTTÉR
              
Az Európai Unió működéséről szóló szerződés (IX. cím) eljárásokat határoz meg, melyek értelmében az EU-s országoknak együtt kell működniük egy, a foglalkoztatás és különösen a szakképzett, képzett és alkalmazkodásra képes munkaerő, valamint a gazdasági változásokra reagálni képes munkaerőpiacok fejlesztése terén összehangolt stratégia kialakítása érdekében. Ennek részét képezi egy tanácsadói Foglalkoztatási Bizottság létrehozása is.
Ez a határozat helyettesíti a Foglalkoztatási Bizottságot létrehozó előző, 2000/98/EK határozatot annak érdekében, hogy tükrözze az európai szemeszter fejlődését és a bizottság e folyamatban betöltött szerepét.
További információkért lásd az Európai Bizottság Foglalkoztatási Bizottságáról szóló honlapját.
HIVATKOZÁSOK
Jogi aktus
Hatálybalépés
Az átültetés határideje a tagállamokban
Az Európai Unió Hivatalos Lapja
2015/772/EU határozat
2015.5.15.
-
HL L 121., 2015.5.14., 12-15. o.
KAPCSOLÓDÓ OKMÁNYOK
            
Ajánlás - A Tanács ajánlása a tagállamok és az Unió gazdaságpolitikáira vonatkozó átfogó iránymutatásokról (COM(2015) 99 final, 2015.3.2.)
utolsó frissítés 12.08.2015